莎雞食蝗
作者：晁補之
朝代：宋

paragraphs: 居貧得田不百畝，天賜時雨苗氤氳。
遲明當熟晚未刈，災蝗夜至如驚軍。
秋風吟茅雨洗瓦，葉上穗落青紛紛。
常嫌莎雞聒麥壠，紡車細掉喧晨昏。
莎雞可憐爾吻利，驅蝗逐蝻群披分。
豈惟秋蟬畏螳斧，蝗亦爲爾森跳奔。
天下災蝗凡幾郡，安得爾輩盈千群。
揚眉振羽如屯雲，爾雖强聒誰煩聞。